Komisijos reglamentas (EB) Nr. 1401/2003
2003 m. rugpjūčio 6 d.
iš dalies pakeičiantis Reglamentą (EB) Nr. 245/2001, nustatantį išsamias Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. liepos 27 d. Tarybos reglamentą (EB) Nr. 1673/2000 dėl bendro pluoštinių linų ir kanapių rinkų organizavimo [1] su paskutiniais pakeitimais, padarytais Komisijos reglamentu (EB) Nr. 651/2002 [2], ypač į jo 9 straipsnį,
kadangi:
(1) Pagal Komisijos reglamento (EB) Nr. 245/2001 [3] su paskutiniais pakeitimais, padarytais Reglamentu (EB) Nr. 651/2002, 7 straipsnio 1 dalies antrąją įtrauką, linų ir kanapių šiaudelių perdirbimo pagalba mokama tik už linų ir kanapių pluoštą, pateiktą po atitinkamų prekybos metų pabaigos einančių metų gegužės l d. Pagal to reglamento 12 straipsnio 2 dalį, perdirbimo pagalbą ir atitinkamais atvejais papildomą pagalbą moka valstybė narė, kurios teritorijoje iki rugpjūčio 1 d. po pirmiau nustatyto termino yra nuimtas tų linų ar kanapių šiaudelių derlius.
(2) Atsižvelgiant į laiką, kurio reikia administraciniams formalumams užbaigti ir patikrinimams atlikti prieš skiriant ir galutinai sumokant šią pagalbą, reikėtų pratęsti terminą, skirtą valstybės narės pagalbai sumokėti. Siekiant užtikrinti nenutrūkstamumą, būtina numatyti šios priemonės taikymą atgaline data nuo 2003 m. rugpjūčio 1 d.
(3) Dėl to reikėtų patikslinti galutinį terminą, iki kurio valstybės narės turi pranešti informaciją apie prekybos metus Komisijai.
(4) Šiame reglamente numatytos priemonės atitinka Linų ir kanapių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 245/2001 iš dalies keičiamas taip:
1. 12 straipsnio 2 dalyje "rugpjūčio 1 d." pakeičiama "spalio 15 d.";
2. 15 straipsnio 3 dalyje "rugsėjo 30 d." pakeičiama "gruodžio 15 d.".
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2003 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugpjūčio 6 d.